Ge Hong

Ge Hong (葛洪, Wade–Giles: Ko Hung, u 283 – 343) oli Jini dünastia aegne Hiina filosoof ja alkeemik. Ta on tuntud eelkõige taoistina, aga tegu oli mitmekülgse autoriga, kes kirjutas paljudel teemadel ja kelle eesmärgiks oli rajada oma õpetusliin.Michael Puett: Humans, Spirits, and Sages in Chinese Late Antiquity: Ge Hong's Master Who Embraces Simplicity (Baopuzi). In: Extrême-Orient, Extrême-Occident. 2007, N°29, pp. 95-119.

 Elulugu 
Ge Hong sündis Danyangi prefektuuris, tänapäeva Jiangsu provintsi lõunaosas, Nanjingi linna lähedal.Robert Ford Campany: To Live As Long As Heaven and Earth : A Translation and Study of Ge Hong's Traditions of Divine Transcendents. University of California Press, 2002, lk 13 Ta oli pärit kohalikust aristokraatlikust suguvõsast. Kui Ge Hong oli 12-aastane, suri ta isa, kes oli olnud Shaolingi kubernera, ja Ge Hong sattus suhtelisse vaesusse.Campany lk 13 Kuigi perekond oli ilma jäänud ka oma raamatukogust, pühendas Ge Hong end õpingutele. Tema õpetaja oli Zheng Yin, kes oli omakorda Ge Hongi onu Ge Xuani õpilane.http://www.iep.utm.edu/gehong/

Noore mehena teenis ta seisusekohaselt sõjaväes ning saavutas edu lahinguväljal. Seejärel soovis Ge minna selleaegsesse pealinna Luoyangi, ent rahutuste tõttu osutus see võimatuks, ja ta suundus hoopis lõunasse, kus sai Guangzhous (Kantonis) oma sõbra ja patrooni kaudu tööd ametnikuna. Kuid tema sõber tapeti teel ja Ge elas järgmised aastad hoopis eremiidina Luofu mäel. 314. aastal naasis Ge Hong kodumaale, kus ta abiellus ning pidas aastate jooksul mitmeid riigiameteid. 332. aastal siirdus Ge tagasi lõunasse ja elas elupäevade lõpuni Luofu mäel, kus pühendus taoistlikele praktikatele.

 Teosed 
Ge Hong oli autorina väga viljakas ja kirjutas paljudel teemadel. Tema filosoofia läbiv teema oli surematuse otsingud.Isabelle Robinet: Taoism: Growth of a Religion. Stanford University Press, 1997, lk 79 Täpsemalt on tegu hiinakeelse mõistega xian 仙, mida võib tõlkida nii surematuks, transtsendendiks kui ka pühakuks. Tema tekstidest on säilinud ainult kaks: Baopuzi (抱樸子, Lihtsust armastav õpetaja) ja Shenxian zhuan (神仙傳, Jumalike surematute elulood).

 "Baopuzi" 
Baopuzi oli ühtlasi Ge Hongi pseudonüüm. Tekst on jagatud taoistlikeks Sisemisteks peatükkideks (Neipian) ja konfutsianistlikeks Välimisteks peatükkides (Waipian). Sisemistes peatükkides käsitlevad teemad on Tao, taoistlikud surematud (xian 仙) ja tehnikad surematuse saavutamiseks. Parim viis selleks oli Ge Hongi järgi alkeemia. "Baopuzi" Välised peatükid käsitlevad ühiskonna- ja kultuuriküsimusi. Euroopa keeltesse on rohkem tõlkeid Sisemistest peatükkidest.Louis Komjathy: Daoist texts in translation. http://www.onmarkproductions.com/taoist-texts-in-translation.pdf, lk 22.

 "Shenxian zhuan" 
"Shenxian zhuan" on taoistlike hagiograafiate kogumik. Tekstist on erinevaid versioone ja on raske täpselt öelda, kui suur osa tänapäevani säilinud tekstist on otseselt Ge Hongi kirjutatud ja kui palju on hiljem lisatud. "Shenxian zhuanist" ilmus 2002. aastal Robert Ford Campanylt põhjalike kommentaaridega tõlge inglise keelde.Campany 2002

 Viited 

 Välislingid 
 Keith Knapp. Ge Hong Filosoofia veebientsüklopeedia
 Michael Puett. Humans, Spirits, and Sages in Chinese Late Antiquity: Ge Hong's Master Who Embraces Simplicity (Baopuzi). Extrême-Orient, Extrême-Occident. 2007, N°29, pp. 95-119.

Kategooria:Taoism
Kategooria:Alkeemikud
Kategooria:Hiina filosoofia